Forslag til RÅDETS AFGØRELSE om ændring af Rådets afgørelse 1999/78/EF af 22. juni 1998 om indgåelse af en aftale mellem Det Europæiske Fællesskab og Amerikas Forenede Stater om gensidig anerkendelse

(forelagt af Kommissionen)

BEGRUNDELSE

Aftalen om gensidig anerkendelse mellem Det Europæiske Fællesskab og Amerikas Forenede Stater [1] blev godkendt ved Rådets afgørelse 99/78/EF af 22. juni 1998 [2].

[1] Aftale om gensidig anerkendelse mellem Det Europæiske Fællesskab og Amerikas Forenede Stater, EFT L 31 af 4.2.1999, s. 3

[2] EFT L 31 af 4.2.1999, s. 1

Ved aftalens artikel 14 nedsættes der et blandet udvalg, som er ansvarligt for at forvalte aftalen. I henhold til artikel 3 i Rådets afgørelse om godkendelse af aftalen om gensidig anerkendelse påhviler det Kommissionen at varetage visse opgaver, f.eks. at sørge for informationsudveksling og kontrol af den lovgivning, parterne anvender, efter samråd med det særlige udvalg, Rådet har nedsat til dette formål, og - igen i samråd med det særlige udvalg - i visse tilfælde at fastlægge Fællesskabets holdning i Det Blandede Udvalg. I andre tilfælde fastlægges Fællesskabets holdning i Det Blandede Udvalg af Rådet.

Fællesskabet har nu også indgået aftaler om gensidig anerkendelse med Australien, New Zealand, Canada og Japan. De procedurer, der i den forbindelse er fastlagt for de enkelte aftaler om gensidig anerkendelse, er indbyrdes forskellige, og et af formålene med denne ændring er at gøre dem så ensartede som muligt.

Aftalen om gensidig anerkendelse med USA er helt speciel, i og med at Det Blandede Udvalg beføjes til at foretage ændringer i aftalens dispositive del. Det Blandede Udvalgs andre opgaver er løbende forvaltning og ændringer af sektorbilagene. Det anses for at være en ineffektiv udnyttelse af ressourcerne og har i praksis vist sig at være uacceptabelt langsomt, at Rådet skal godkende sådanne rent tekniske spørgsmål.

Derfor foreslås det at ændre Rådets afgørelse om godkendelse af aftalen om gensidig anerkendelse således, at Kommissionen beføjes til at fastlægge holdningen i Det Blandede Udvalg. Der fastsættes en undtagelse med hensyn til de beføjelser, der er tilstået Det Blandede Udvalg i overensstemmelse med artikel 14, stk. 4 litra g), og artikel 21, stk. 2, dvs. ændringer af rammebestemmelserne i aftalen om gensidig anerkendelse. I dette tilfælde foreslås det, at Fællesskabets holdning fastlægges af Rådet.

2002/0119 (ACC)

Forslag til RÅDETS AFGØRELSE om ændring af Rådets afgørelse 1999/78/EF af 22. juni 1998 om indgåelse af en aftale mellem Det Europæiske Fællesskab og Amerikas Forenede Stater om gensidig anerkendelse

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 sammenholdt med artikel 300, stk. 2, første afsnit, første punktum, stk. 3, første afsnit, første punktum, og stk. 4,

under henvisning til forslag fra Kommissionen [3], og

[3] EFT C [...] af [...], s. [...]

ud fra følgende betragtninger:

(1) Med henblik på at sikre, at aftalen om gensidig anerkendelse mellem Det Europæiske Fællesskab og Amerikas Forenede Stater [4] (i det følgende benævnt "aftalen") fungerer effektivt, er det nødvendigt at ændre Rådets afgørelse 1999/78/EF af 22. juni 1998 [5] for at beføje Kommissionen til at træffe alle de foranstaltninger, der er nødvendige for aftalens funktion.

[4] EFT L 31 af 4.2.1999, s. 3

[5] EFT L 31 af 4.2.1999, s. 1

(2) Rådet bør bevare beføjelsen til at træffe afgørelse om ændringer i aftalens dispositive del -

TRUFFET FØLGENDE AFGØRELSE:

Eneste artikel

Artikel 3 i Rådets afgørelse 1999/78/EF af 22. juni 1998 om indgåelse af en aftale mellem Det Europæiske Fællesskab og Amerikas Forenede Stater om gensidig anerkendelse affattes således:

"Artikel 3

1. Kommissionen repræsenterer Fællesskabet i det blandede udvalg, der er omhandlet i aftalens artikel 14, og i de blandede sektorudvalg under sektorbilagene, bistået af det særlige udvalg, Rådet har nedsat. Kommissionen foretager efter samråd med dette særlige udvalg de udpegelser, notifikationer og informationsudvekslinger og fremsætter de anmodninger om information, der er omhandlet i aftalen.

2. Fællesskabets holdning vedrørende afgørelser, der skal træffes af Det Blandede Udvalg, fastlægges for så vidt angår ændringer i aftalens dispositive del i overensstemmelse med artikel 14, stk. 4 litra g), og artikel 21, stk. 2, af Rådet, der træffer afgørelse med kvalificeret flertal på forslag af Kommissionen.

3. Fællesskabets holdning i Det Blandede Udvalg eller i de blandede sektorudvalg fastlægges i alle andre tilfælde af Kommissionen efter samråd med det særlige udvalg, der er omhandlet i stk. 1."

Udfærdiget i Bruxelles, den

På Rådets vegne

Formand